次韻超然游南塔
作者：釋德洪
朝代：宋

paragraphs: 遶塔不忍去，新涼生早秋。
不見江西月，一水空悠悠。
龕燈耿晝影，遺像青雙眸。
永懷皇祐間，曾此狎沙鷗。
往事已陳迹，豐碣撐高樓。
公昔從吾祖，來往亦風流。
但餘松菊在，井臼遺林丘。
高風不可攀，落日令人愁。
倚杖哦清詩，溪風波白頭。
脉脉不能語，歸心浩難收。
今已不如古，無復相綢繆。
何當效船子，華亭從釣舟。